CELEX: 52016PC0183
Language: sk
Date: 2016-04-08
Title: Návrh ROZHODNUTIE RADY o pozícii, ktorá sa má prijať v mene Európskej únie v súvislosti s medzinárodným nástrojom, ktorý majú vyvinúť orgány ICAO a ktorý má viesť k vykonávaniu jednotného globálneho trhového opatrenia na riešenie emisií z medzinárodnej leteckej dopravy od roku 2020

EURÓPSKA KOMISIA
            V Bruseli8. 4. 2016
            COM(2016) 183 final
            2016/0094(NLE)
            Návrh
            ROZHODNUTIE RADY
            o pozícii, ktorá sa má prijať v mene Európskej únie v súvislosti s medzinárodným nástrojom, ktorý majú vyvinúť orgány ICAO a ktorý má viesť k vykonávaniu jednotného globálneho trhového opatrenia na riešenie emisií z medzinárodnej leteckej dopravy od roku 2020
            
               
         
         
            
               DÔVODOVÁ SPRÁVA
            
            
               1.KONTEXT NÁVRHU
            
            
               •Dôvody a ciele návrhu
            
            
               Na 21. konferencii zmluvných strán Rámcového dohovoru Organizácie spojených národov o zmene klímy bola prijatá Parížska dohoda, ktorej cieľom je obmedziť nárast globálnej teploty výrazne pod úroveň 2°C v porovnaní s obdobím pred industrializáciou a vyvíjať úsilie na obmedzenie nárastu teploty na 1,5°C. Do roku 2050 by sa mali emisie skleníkových plynov znížiť aspoň o 50 % oproti úrovni z roku 1990. K zníženiu emisií by mali prispieť všetky odvetvia hospodárstva vrátane medzinárodnej leteckej dopravy.
            
            
               Emisie skleníkových plynov z medzinárodnej leteckej dopravy predstavujú viac ako 2 % svetových emisií, pričom tieto emisie exponenciálne rastú a podľa odhadov sa pri nezmenenom vývoji do roku 2050 môžu zvýšiť o 200 % v porovnaní so súčasnou úrovňou. V oznámení Komisie Európskemu parlamentu a Rade „Parížsky protokol – Koncepcia boja proti celosvetovej zmene klímy po roku 2020“
                  1
                sa zdôrazňuje, že Medzinárodná organizácia civilného letectva (ďalej len „ICAO“) by mala konať tak, aby do konca roku 2016 účinne zregulovala emisie z medzinárodnej leteckej dopravy. Napriek technologickému pokroku je potenciál zníženia celkových emisií v odvetví leteckej dopravy obmedzený. Za vhodný nástroj sa preto považujú trhové opatrenia, ktoré letectvu umožnia prispieť k celkovému zníženiu emisií. Na 38. zasadnutí zhromaždenia ICAO (v roku 2013) sa rozhodlo, že na riešenie emisií z medzinárodnej leteckej dopravy sa vyvinie jednotné globálne trhové opatrenie, pričom rozhodnutie sa má prijať na 39. zasadnutí zhromaždenia ICAO v roku 2016 (27. september – 7. október 2016) a systém by sa mal začať uplatňovať v roku 2020
                  2
               . 
            
            
               Čo najskôr a v dostatočnom časovom predstihu pred ďalším zasadnutím zhromaždenia ICAO je preto potrebné prijať pozíciu, podľa ktorej by členské štáty, konajúc spoločne v záujme EÚ, mali dodržiavať rozhodnutie, ktoré ICAO prijme. 
            
            
               Túto pozíciu Únie má v orgánoch ICAO vyjadrovať Komisia a členské štáty. Na vypracovaní návrhu takéhoto nástroja sa podieľajú rôzne orgány ICAO vrátane Rady ICAO. Pozíciu EÚ je takisto potrebné prijať v záujme zabezpečenia súladu s existujúcimi právnymi predpismi EÚ.
            
            
               •Súlad s existujúcimi ustanoveniami politík v danej oblasti
            
            
               V zmysle rozhodnutia Európskeho parlamentu a Rady č. 1600/2002/ES mala Únia identifikovať a vykonať osobitné opatrenia na zníženie emisií skleníkových plynov z medzinárodnej leteckej dopravy, ak by sa takéto opatrenia do roku 2002 nedohodli v rámci ICAO. Na základe rozhodnutia prijatého na 33. zasadnutí zhromaždenia ICAO (v roku 2001) schváliť otvorený systém obchodovania s emisiami z medzinárodnej leteckej dopravy
                  3
                a na základe rozhodnutia z 35. zasadnutia zhromaždenia ICAO (v roku 2004) o príprave usmernenia na zahrnutie emisií z medzinárodnej leteckej dopravy do systémov obchodovania s emisiami medzi zmluvnými krajinami ICAO
                  4
                prijali Európsky parlament a Rada smernicu 2008/101/ES, ktorou sa mení a dopĺňa smernica 2003/87/ES s cieľom začleniť činnosti leteckej dopravy do systému obchodovania s emisnými kvótami skleníkových
                  5
               .
            
            
               Okrem rozhodnutia vytvoriť globálne trhové opatrenie sa na 38. zasadnutí zhromaždenia ICAO (v roku 2013) rozhodlo, že ICAO a jej členské štáty budú spolu s relevantnými organizáciami vyvíjať úsilie smerom k dosiahnutiu spoločného globálneho strednodobého cieľa udržať čisté celosvetové emisie oxidu uhličitého z medzinárodnej leteckej dopravy na úrovni roku 2020. Odhaduje sa, že emisie z medzinárodnej leteckej dopravy budú v roku 2020 o 70 % vyššie ako v roku 2005
                  6
               , pričom Únia a jej členské štáty sa neustále vyjadrujú v prospech toho, aby cieľom do roku 2020 bolo celosvetové zníženie emisií skleníkových plynov z medzinárodnej dopravy o 10 % oproti úrovni z roku 2005. Zdá sa však vhodné, aby Únia využila možnosť podporovať globálne trhové opatrenie, ktoré sa má vytvoriť v pomerne krátkom čase, s cieľom obmedziť emisie skleníkových plynov z medzinárodnej leteckej dopravy na úroveň roku 2020, pričom treba mať na pamäti, že stanovené ciele je možné časom podľa potreby prehodnotiť.
            
            
               S cieľom uľahčiť pokrok pri tvorbe vhodného nástroja na 39. zasadnutí zhromaždenia ICAO (v roku 2016) sa zákonodarcovia Únie rozhodli dočasne považovať požiadavky smernice 2003/87/ES za splnené, pokiaľ ide o lety z letísk a na letiská v krajinách mimo Európskeho hospodárskeho priestoru (EHP) 
                  7
               . Po 39. zasadnutí zhromaždenia ICAO (v roku 2016) bude Komisia informovať Európsky parlament a Radu o opatreniach na vykonávanie medzinárodného nástroja založeného na globálnom trhovom opatrení od roku 2020, na základe ktorého by sa nediskriminačným spôsobom znížili emisie skleníkových plynov z medzinárodnej leteckej dopravy. V tejto správe Komisia posúdi, a ak to bude vhodné, navrhne opatrenia v reakcii na vývoj v súvislosti s vhodným rozsahom pokrytia emisií z letov z letísk a na letiská v krajinách mimo EHP od 1. januára 2017. 
            
            
               •Súlad s inými politikami Únie
            
            
               Navrhované rozhodnutie je v súlade s ďalšími politikami Únie a dopĺňa ich. Konkrétne ide o politiky v oblasti energetiky, životného prostredia a dopravy
                  8
               .
            
            
                Globálny prechod na čistú energiu si bude vyžadovať zmeny, pokiaľ ide o obchodné a investičné správanie, ako aj stimuly v celom spektre politík.
            
            
               2.PRÁVNY ZÁKLAD, SUBSIDIARITA A PROPORCIONALITA
            
            
               •Právny základ
            
            
               Tento návrh sa opiera o článok 192 ods. 1 spolu s článkom 218 ods. 9 ZFEÚ. 
            
            
               V článku 218 ods. 9 ZFEÚ sa stanovuje postup určenia pozícií, ktoré sa majú prijať v mene Únie v rámci orgánu zriadeného dohodou, keď je tento orgán vyzvaný prijať akty s právnymi účinkami. 
            
            
               V tomto prípade bude mať akt, ktorý má zhromaždenie ICAO prijať, právne účinky v zmysle článku 28 písm. a) smernice 2003/87/ES.
            
         
         
            
               V súlade s článkom 192 ods. 1 a článkom 191 ZFEÚ bude Európska únia okrem iného prispievať k plneniu týchto cieľov: udržiavanie, ochrana a zlepšovanie kvality životného prostredia a podpora opatrení na medzinárodnej úrovni na riešenie regionálnych alebo celosvetových environmentálnych problémov, a najmä na boj proti zmene klímy.
            
            
               •Výber nástroja
            
            
               V článku 218 ods. 9 ZFEÚ sa ako uplatniteľný nástroj stanovuje rozhodnutie Rady.
            
            
               3.VÝSLEDKY HODNOTENÍ EX-POST, KONZULTÁCIÍ SO ZÚČASTNENÝMI STRANAMI A POSÚDENÍ VPLYVU
            
            
               Neuplatňuje sa.
            
            
               4.VPLYV NA ROZPOČET
            
            
               Návrh nemá vplyv na rozpočet Európskej únie.
            
            
               5.INÉ PRVKY
            
            
               Neuplatňuje sa.
            
            
            
            
               2016/0094 (NLE)
            
            
               Návrh
            
            
               ROZHODNUTIE RADY
            
            
               o pozícii, ktorá sa má prijať v mene Európskej únie v súvislosti s medzinárodným nástrojom, ktorý majú vyvinúť orgány ICAO a ktorý má viesť k vykonávaniu jednotného globálneho trhového opatrenia na riešenie emisií z medzinárodnej leteckej dopravy od roku 2020
            
            
               RADA EURÓPSKEJ ÚNIE,
            
            
               so zreteľom na Zmluvu o fungovaní Európskej únie, a najmä na jej článok 192 ods. 1 v spojení s článkom 218 ods. 9,
            
            
               so zreteľom na návrh Európskej komisie,
            
            
               keďže:
            
            
               (1)
                     Emisie skleníkových plynov z medzinárodnej leteckej dopravy predstavujú viac ako 2 % svetových emisií, pričom tieto emisie exponenciálne rastú a podľa odhadov sa pri nezmenenom vývoji do roku 2050 zvýšia o 200 % v porovnaní so súčasnou úrovňou. Do roku 2050 by sa mali emisie skleníkových plynov znížiť aspoň o 50 % oproti úrovni z roku 1990. K zníženiu emisií by mali prispieť všetky odvetvia hospodárstva vrátane medzinárodnej leteckej dopravy.
            
         
         
            
               Na 21. konferencii zmluvných strán Rámcového dohovoru Organizácie spojených národov o zmene klímy v decembri 2015 bola uzavretá Parížska dohoda, ktorej cieľom je obmedziť nárast globálnej teploty výrazne pod úroveň 2°C v porovnaní s obdobím pred industrializáciou a vyvíjať úsilie na obmedzenie nárastu teploty na 1,5°C. 
            
            
               (2)
                     Medzinárodná organizácia civilného letectva (ICAO) bola zriadená Chicagským dohovorom o medzinárodnom civilnom letectve z roku 1944. Všetky členské štáty sú zmluvnými stranami tohto dohovoru a členmi ICAO, pričom Únia má na niektorých stretnutiach ICAO postavenie pozorovateľa. Ide aj o zasadnutia zhromaždenia ICAO, ktoré sa konajú každé tri roky. Únia a všetky jej členské štáty sú zmluvnými stranami Kjótskeho protokolu z roku 1997, v ktorom sa vyžaduje, aby sa snažili o obmedzenie emisií skleníkových plynov z medzinárodnej leteckej dopravy prostredníctvom ICAO. V zmysle rozhodnutia Európskeho parlamentu a Rady č. 1600/2002/ES mala Únia identifikovať a vykonať osobitné opatrenia na zníženie emisií skleníkových plynov z medzinárodnej leteckej dopravy, ak by sa takéto opatrenia do roku 2002 nedohodli v rámci ICAO.
            
            
               (3)
                     Na 33. zasadnutí zhromaždenia ICAO (v roku 2001) sa schválil otvorený systém obchodovania s emisiami z medzinárodnej leteckej dopravy
                  9
               . Výbor ICAO pre ochranu životného prostredia v letectve v roku 2004 odporučil, aby sa ďalej neuplatňoval osobitný systém obchodovania s emisiami z leteckej dopravy na základe nového právneho nástroja pod záštitou ICAO. Na 35. zasadnutí zhromaždenia ICAO (v roku 2004) sa schválilo otvorené obchodovanie s emisiami a možnosť, aby štáty zaradili emisie z medzinárodnej leteckej dopravy do svojich systémov obchodovania s emisiami
                  10
               , na 36. zasadnutí zhromaždenia ICAO (v roku 2007) sa však žiadala výnimka pre prevádzkovateľov lietadiel, ktorí majú sídlo v iných krajinách, pokiaľ sa to nedohodlo dvojstranne
                  11
               . Únia, jej členské štáty a iné európske štáty si stále vyhradzujú právo na nediskriminačnom základe uplatňovať trhové opatrenia na všetkých prevádzkovateľov lietadiel, ktorí poskytujú lety na ich územie, z neho alebo v rámci ich územia, s ohľadom na to, že v Chicagskom dohovore sa uznalo právo zmluvných strán uplatňovať na nediskriminačnom základe
                  12
                svoje vlastné zákony a predpisy na prevádzkovateľov lietadiel všetkých štátov, ktorí poskytujú lety na ich územie, z neho alebo v rámci ich územia.
            
            
               (4)
                     Vzhľadom na skutočnosť, že obmedzenie emisií zo skleníkových plynov z medzinárodnej leteckej dopravy je zásadným príspevkom k celkovým záväzkom obmedzenia emisií, prijali Európsky parlament a Rada smernicu 2008/101/ES
                  13
               , ktorou sa zmenila smernica Európskeho parlamentu a Rady 2003/87/ES z 13. októbra 2003 o vytvorení systému obchodovania s emisnými kvótami skleníkových plynov a ktorou sa mení a dopĺňa smernica Rady 96/61/ES
                  14
               , s cieľom začleniť do tohto systému činnosti leteckej dopravy. V piatom odôvodnení smernice 2008/101/ES sa uvádza, že EÚ by sa mala usilovať zabezpečiť, aby takáto globálna dohoda, ktorej cieľom bude zastaviť zvyšovanie globálnej teploty, zahŕňala opatrenia na znížene emisií skleníkových plynov z medzinárodnej leteckej dopravy, pričom v tomto prípade by mala Komisia zvážiť, aké zmeny smernice 2003/87/ES sú nevyhnutné, keďže sa týka prevádzkovateľov lietadiel.
            
            
               (5)
                     V oznámení Komisie Európskemu parlamentu a Rade „Parížsky protokol – Koncepcia boja proti celosvetovej zmene klímy po roku 2020“
                  15
                sa zdôrazňuje, že Medzinárodná organizácia civilného letectva (ICAO) by mala konať tak, aby do konca roku 2016 účinne zregulovala emisie z medzinárodnej leteckej dopravy. Ďalšie zasadnutie zhromaždenia ICAO sa bude konať v roku 2016. Na tomto zasadnutí by sa mal dohodnúť medzinárodný nástroj, ktorý bude viesť k vykonávaniu jednotného globálneho trhového opatrenia na riešenie emisií z medzinárodnej leteckej dopravy od roku 2020.
            
            
               (6)
                     Na 38. zasadnutí zhromaždenia ICAO (v roku 2013) sa rozhodlo, že ICAO a jej členské štáty budú spolu s relevantnými organizáciami vyvíjať úsilie smerom k dosiahnutiu spoločného globálneho strednodobého cieľa udržať čisté celosvetové emisie oxidu uhličitého z medzinárodnej leteckej dopravy na úrovni roku 2020 („cieľ ICAO“). Takisto sa rozhodlo, že sa vyvinie globálne trhové opatrenie v oblasti medzinárodnej leteckej dopravy, pričom výsledky práce sa predložia na rozhodnutie na 39. zasadnutí zhromaždenia ICAO (v roku 2016). Odhaduje sa, že emisie z medzinárodnej leteckej dopravy budú v roku 2020 o 70 % vyššie ako v roku 2005
                  16
               , pričom Únia a jej členské štáty sa neustále vyjadrujú v prospech toho, aby cieľom do roku 2020 bolo celosvetové zníženie emisií skleníkových plynov z medzinárodnej dopravy o 10 % oproti úrovni z roku 2005. Zdá sa však vhodné, aby Únia využila možnosť podporovať globálne trhové opatrenie, ktoré sa má vyvinúť v pomerne krátkom čase, s cieľom obmedziť emisie skleníkových plynov z medzinárodnej leteckej dopravy na úroveň roku 2020, pričom treba mať na pamäti, že stanovené ciele je možné časom podľa potreby prehodnotiť.
            
            
               (7)
                     S cieľom uľahčiť pokrok pri tvorbe vhodného nástroja na zasadnutí zhromaždenia ICAO v roku 2016 sa zákonodarcovia Únie rozhodli dočasne považovať požiadavky smernice 2003/87/ES za splnené, pokiaľ ide o lety z letísk a na letiská v krajinách mimo Európskeho hospodárskeho priestoru (EHP). Takto Únia zdôraznila, že zákonné požiadavky, ktoré sa týkajú letov na letiská a z letísk v štátoch EHP, sa môžu uplatňovať rovnakým spôsobom ako zákonné požiadavky týkajúce sa emisií z letov medzi týmito letiskami
                  17
               .
            
            
               (8)
                     V smernici 2003/87/ES v znení zmien sa stanovujú určité povinnosti pre Komisiu v súvislosti s 39. zasadnutím zhromaždenia ICAO (v roku 2016). Komisia podá Európskemu parlamentu a Rade správu o opatreniach na vykonávanie medzinárodného nástroja týkajúceho sa globálneho trhového opatrenia od roku 2020, na základe ktorého by sa mali nediskriminačným spôsobom znížiť emisie skleníkových plynov z medzinárodnej leteckej dopravy. V tejto správe Komisia posúdi, a ak to bude vhodné, navrhne opatrenia v reakcii na vývoj v súvislosti s vhodným rozsahom pokrytia emisií z letov z letísk a na letiská v krajinách mimo EHP od 1. januára 2017.
            
            
               (9)
                     Je potrebné stanoviť pozíciu, ktorú má Únia prijať v súvislosti s medzinárodným nástrojom, ktorý má vyvinúť ICAO a ktorý povedie k vykonávaniu jednotného globálneho trhového opatrenia na riešenie emisií z medzinárodnej leteckej dopravy od roku 2020.
            
            
               (10)
                     Pozíciu Únie je nevyhnutné prijať s dostatočným časovým predstihom pred ďalším zasadnutím zhromaždenia ICAO,
            
            
            
               PRIJALA TOTO ROZHODNUTIE 
            
            
               Článok 1
            
            
               Pozícia, ktorá sa má prijať v mene Európskej únie a ktorá má viesť k nástroju globálneho trhového opatrenia v ICAO, bude v súlade s prílohou k tomuto rozhodnutiu a v orgánoch ICAO ju bude vyjadrovať Komisia a členské štáty, konajúc spoločne v záujme Únie.
            
            
               Článok 2
            
            
               Komisia plne informuje príslušné orgány Rady o prebiehajúcich diskusiách. Aby bola Komisia úplne informovaná o stanoviskách Rady, pokiaľ ide o riadne uplatňovanie ustanovení prílohy, vedie konzultácie s týmito orgánmi počas celého procesu vždy, keď je to potrebné, a v závislosti od vývoja v orgánoch ICAO.
            
            
               V Bruseli
            
            
               
                     Za Radu
               
               
                     predseda
               
            
         
         
            
                  
                     (1)
                  COM(2015) 81, 4. marca 2015.
               
               
                  
                     (2)
                  Uznesenie ICAO A38-18 (2013).
               
               
                  
                     (3)
                  Uznesenie ICAO A33-7 (2001).
               
               
                  
                     (4)
                  Uznesenie ICAO A35-5 (2004).
               
               
                  
                     (5)
                  Ú. v. EÚ L 275, 25.10.2003, s. 32.
               
               
                  
                     (6)
                  Pozri výhrady k uzneseniu ICAO z roku 2013 v poznámke pod čiarou č. 4.
               
               
                  
                     (7)
                  Nariadenie Európskeho parlamentu a Rady č. 421/2014.
               
               
                  
                     (8)
                  COM(2016) 110 final.
               
               
                  
                     (9)
                  Uznesenie ICAO A33-7.
               
               
                  
                     (10)
                  Uznesenie ICAO A35-5.
               
               
                  
                     (11)
                  Príloha L k uzneseniu A36-22.
               
               
                  
                     (12)
                  Výhrady k uzneseniu ICAO z roku 2007, uzneseniu ICAO z roku 2010, rozhodnutiu Rady ICAO z roku 2012, ktorým sa schvaľuje Deklarácia z Dillí, a k uzneseniu ICAO z roku 2013, pozri
                  
                     http://ec.europa.eu/clima/policies/transport/aviation/documentation_en.htm
                  
                  . 
               
               
                  
                     (13)
                  Ú. v. EÚ L 8, 13.1.2009, s. 3.
               
               
                  
                     (14)
                  Ú. v. EÚ L 275, 25.10.2003, s. 32.
               
               
                  
                     (15)
                  COM(2015) 81, 4. marca 2015.
               
               
                  
                     (16)
                  Pozri výhrady k uzneseniu ICAO z roku 2013 v poznámke pod čiarou č. 4.
               
               
                  
                     (17)
                  Nariadenie Európskeho parlamentu a Rady (EÚ) č. 421/2014 zo 16. apríla 2014, ktorým sa mení smernica 2003/87/ES o vytvorení systému obchodovania s emisnými kvótami skleníkových plynov v Spoločenstve s cieľom vykonať do roku 2020 medzinárodnú dohodu, ktorou sa na emisie z medzinárodnej leteckej dopravy uplatňuje jednotné globálne trhové opatrenie, Ú. v. EÚ L 129, 30.4.2014, s. 1.